Panhitabo nga meteor ha Rusya hadton 2013

An panhitabo nga meteor ha Rusya hadton 2013 in nahitabo han aga hadton 15 Pebrero 2013 ha bawbaw han Salatan nga Ural, Rusya, han mga 09:15 lokal nga oras (03:15 UTC).  May-ada diri maubos ha usa nga butang nga linmabay ha aga nga langit nga may-ada kalaksi nga diri maubos hin 54,000 km per ora ngan nabuak ha bawbaw han syudad han Chelyabinsk.  An pinakadako nga butang in baga nakaigo ha Danaw Chebarkul.  An Rinuso nga ahensya hin notisya RIA Novosti in nagyakan nga an mga opisyales in nakasabot hin butnga-nga-kahanginan nga pabuto nga may-ada altitud nga mga 10,000 metros.  An Rusyano Akademya hin mga Syensya in nagbanabana nga an meteor in may-ada kabug-atan nga mga 10 tonelada.

Syahan nga mga sumat
An mga lokal nga molupyo in nagsering nga nakasaksi hira hin masilaw kaduro nga nasusunog nga mga butang ha langin han Chelyabinsk, Sverdlovsk, ngan mga rehiyon Orenburg mgam sapit nga mga rehiyon ha Kazakhstan.  An mga amateur video in nagpapakita nga baga bola nga kalayo nga naglalabay ha langit ngan may-ada uska makusog nga sonic boom kahuman.  May-ada oras nga an butang in malamrag hin duro nga naghatag ini hin mga lambong.  Diri maubos hin 20 nga mga kabataan an nasamad han nagbuto an mga bintana han uska eskoylahan ngan kindergarten.  Sumala han Associated Press, nabatian nira nga nagsering an tigbaba han ministro han interyor nga ginbabanabanahan 600 m² han atop han usa nga pabrika hin zinc in narumpag hini nga panhitabo.

Ha Kazakhstan, an mga opisyales in nagsering nga namimiling hira hin posible duha nga mga waray-kasasabti nga mga butang nga puydi nagpatuna ha Lalawigna han Aktobe, sapit han apektado nga mga rehiyon han Rusya.

Hi Dmitry Medvedev, an Primo Ministro han Rusya, in nagkompirma nga uska meteor an inmigo ha Rusya ngan nagsering nga pruweba nga an "bug-os nga planeta" in natatablan hin mga meteor ngan uska sistema in kinahanglan para mapanalipod an planeta han kaparehas nga mga panhitabo ha sunod nga panahon.  Ini nga panhitabo in ginsesering komo pabuto ha kahanginan (uska pagbuto hin uska meteor han paglabay ha atmospero.

Mga nasamad
Han 15 Pebrero 2013, lapos hin 700 nga mga tawo in nag-aro hin atensyon medikal ha Chelyabinsk Oblast, nga naglalakip hin 159 ka mga kabataan.  An mga opisyales han kaupayan hin panlawas in nagsering nga 112 nga mga tawo in na-ospital, nga may-ada duha nga nahisumat nga ginsesering han mga opisyales nga grabe in kahimtang.  Kadam-an nga mga tawo nga nasamad in tungod han nagkabubuong nga mga bildo.